জয় ক্রুকস

**জয় এলিজাবেথ আখতার ক্রুকস** (জন্ম ৯ অক্টোবর ১৯৯৮) হলেন একজন ব্রিটিশ কণ্ঠশিল্পী ও গীতিকার। তিনি তার ব্যক্তিগত জীবনের সম্পর্ক, আত্মনির্ভরতা, তার সংস্কৃতি, আত্মপরিচয় এবং দক্ষিণ লন্ডনে তার শিকড়ের গল্প তার গানগুলোতে তুলে ধরেন। ২০১৭ সাল থেকে জয় ক্রুকস তিনটি এক্সটেন্ডেড প্লে সঙ্গীত অবমুক্ত করেন এবং ২০২০ সালে রাইজিং স্টার বিভাগে ব্রিট পুরস্কারের জন্য মনোনীত হন। তার প্রথম স্টুডিও অ্যালবাম *[[স্কিন (জয় ক্রুকসের অ্যালবাম)|স্কিন]]* ২০২১ সালের অক্টোবর মাসে প্রকাশিত হয়। এটি সঙ্গীত সমালোচকদের মাঝে প্রশংসিত হয় এবং যুক্তরাজ্যে শীর্ষ পাঁচে উঠে আসে।

## প্রাথমিক জীবন
জয় এলিজাবেথ আখতার ক্রুকস ১৯৯৮ সালের ৯ অক্টোবর দক্ষিণ লন্ডনের ল্যামবেথ জেলায় জন্মগ্রহণ করেন। তার মা ঢাকা থেকে আগত বাংলাদেশি বংশোদ্ভূত এবং বাবা ডাবলিন থেকে আগত আইরিশ বংশোদ্ভূত। তিনি এলিফ্যান্ট অ্যান্ড ক্যাসলে বেড়ে ওঠেন এবং আট বছর সেখানকার একটি সরকার পরিচালিত ক্যাথলিক প্রাথমিক বিদ্যালয়ে পড়াশোনা করেন। এরপর জয় ক্রুকস কেন্দ্রীয় লন্ডনের পোর্টল্যান্ড প্লেস স্কুল নামের একটি বৈতনিক বিদ্যালয়ে মাধ্যমিক পর্যায়ে পড়াশোনা করেন। জ্যাজ ও ব্লুজ সঙ্গীতের একটি কর্মশালায় অংশগ্রহণের পর গানের জগতে জয় ক্রুককের আগ্রহ সৃষ্টি হয়। ১৩ বছর বয়সে তিনি লরা মার্লিংয়ের গান ও রেগে সঙ্গীত কভার করে ইউটিউবে প্রকাশ করতে থাকেন। সেই সময়কার কিশোরী জয় ক্রুকস গিটার, পিয়ানো ও ব্যাস বাজানো শিখেন। পরবর্তীতে তিনি নিজের জন্য গান রচনা করা শুরু করেন। ১৪ বছর বয়সে তিনি মায়ের সাথে ল্যাডব্রুক গ্রোভে চলে আসেন। ২০১৩ সালের এপ্রিল মাসে ১৫ বছর বয়সী জয় ক্রুকস রে চার্লসের "হিট দ্য রোড জ্যাক" নামের একটি সঙ্গীত কভার করে ইউটিউবে ছাড়েন। ভিডিওটি ৬,০০,০০০-এর বেশিবার দেখার পাশাপাশি ব্যাপক দৃষ্টি আকর্ষণ করে। বিশেষভাবে, এই ভিডিওর মাধ্যমেই কয়েক মাসের মধ্যে জয় ক্রুকস তার বর্তমান ব্যবস্থাপকের দৃষ্টি আকর্ষণ করেছিলেন।

## কর্মজীবন
### ২০১৬–১৭: ''ইনফ্লুয়েন্স''
২০১৬ সালের ফেব্রুয়ারি মাসে মাত্র ১৭ বছর বয়সে জয় ক্রুকস তার প্রথম একক সঙ্গীত "নিউ ম্যানহাটন" প্রকাশ করেন। এরপর একই বছরের আগস্ট মাসে "সিনাত্রা" এবং ২০১৭ সালের জুন মাসে "ব্যাড ফিলিং" মুক্তি পায়। "নিউ ম্যানহাটন" হলো একটি প্রেমের গান। ব্রাসেলসের একটি স্থাননামের সাথে মিল রেখে এই গানের নামকরণ করা হয়েছে। জয় ক্রুকসের কর্মজীবনের শুরুতে *[[এম ম্যাগাজিন]]* একটি প্রতিবেদনে মন্তব্য করে যে, "[সে] স্কুল থেকে হয়তো পাশ করে এখনও বের হয়নি, তার অভিজ্ঞতার যেই অভাব থাকার কথা ছিল, তা তার কণ্ঠের নৈপুণ্যে পূর্ণ হয়ে গিয়েছে।" জয় ক্রুকসের প্রথম মিউজিক ভিডিও "সিনাত্রা"-এর নান্দনিকতা সম্পর্কে *[[দ্য লাইন অব বেস্ট ফিট]]*-এর পিপ উইলিয়ামস বলেন, "[তার] কণ্ঠের মতো [ভিডিওটি] প্রথাগত ও আধুনিক সঙ্গীতের মধ্যে পার্থক্য ঝাপসা করে দেয়, শ্রোতাকে নস্টালজিয়ায় আপ্লুত করে দেয়, আবার একই সাথে সম্পূর্ণ নতুন কিছুর ইঙ্গিত দেয়।"

জয় ক্রুকস ২০১৭ সালের জুলাই মাসে স্পিকারবক্স ও ইনস্যানিটি রেকর্ডসের সাথে তার প্রথম ইপি (এক্সটেন্ডেড প্লে) ভার্সন *ইনফ্লুয়েন্স* প্রকাশ করেন। "সিনাত্রা", "ব্যাড ফিলিং", "নিউ ম্যানহাটন", "মাদার মে আই স্লিপ উইথ ডেঞ্জার?" ও "পাওয়ার"– এই পাঁচটি গানের এক্সটেন্ডেড প্লে ভার্সনটির দৈর্ঘ্য ২০ মিনিটেরও কম। জয় ক্রুকস ২০১৭ সালের ডিসেম্বর মাসে তার গিটারবাদক চার্লস জে মনরডের সাথে বিশ্বসঙ্গীতের মঞ্চ কালার্সে "মাদার মে আই স্লিপ উইথ ডেঞ্জার?" গানটি পরিবেশন করেন। ২০১৯ সালের নভেম্বর মাস নাগাদ ভিডিওটি ইউটিউবে ৮০ লাখের অধিকবার দেখা হয়েছে। *[[বিবিসি]]*-কে দেওয়া একটি সাক্ষাৎকার অনুযায়ী জয় ক্রুকস গানটি ২০১৭ সালের নববর্ষের দিনে নিজে নিজে রচনা করেন এবং এরপর থেকে বিভিন্ন স্থানে গান করার সময়ে গেয়ে থাকেন। তার ভাষ্যমতে, "যখন আপনি একটি গান ভ্রমণ কনসার্টে গাইবেন, তখন আপনি সেটি সম্পর্কে জানতে পারবেন – আপনি এই গানের বাড়িতে থাকতে পারবেন, তার মায়ের সাথে সাক্ষাৎ ঘটবে, এবং জানতে পারবেন, এই বাড়ির বাচ্চারা তা পছন্দ করে না। তো যখন আমরা কালার্সে গাইলাম, এটি ছিল একটি পার্কে হাঁটার মতো। গানের ভিডিওটি সবকিছুই বদলে দিয়েছিল। প্রায় ছয় মাস পর থেকে আমরা যেখানেই যেতাম, মানুষ আমাকে জিজ্ঞাসা করতো, 'তুমি কি কালার্স থেকে আসা জয় না?'"

### ২০১৮–১৯: ''রেমিনিসেন্স'' ও ''পারসেপশন''
থাম্ব|250x250px|২০১৮ সালের আগস্ট মাসে জয় ক্রুকস

জয় ক্রুকস ২০১৮ সালের নভেম্বর মাসে তার একক সঙ্গীত "ডোন্ট লেট মি ডাউন" ও এর সঙ্গীত ভিডিও প্রকাশ করেন। এরপর ২০১৯ সালের জানুয়ারি মাসে তার দ্বিতীয় ইপি (এক্সটেন্ডেড প্লে) ভার্সন *রেমিনিসেন্স* প্রকাশিত হয়। *[[দ্য লাইন অব বেস্ট ফিট]]*-এর ক্লেয়ার ও'শিয়ার ভাষ্যে এই এক্সটেন্ডেড প্লে ভার্সন "পপ, আরঅ্যান্ডবি ও সৌলের সংমিশ্রিত পাঁচটি স্বতন্ত্র ট্র‍্যাকের সংগ্রহ।" এই এক্সটেনডেড প্লে ভার্সনে "ম্যান'স ওয়ার্ল্ড", "লাভার ডোন্ট", "ডোন্ট লেট মি ডাউন", "ফর অ্যা মিনিট"-এর পাশাপাশি "টু নাইটস" গানটিও রয়েছে। জয় ক্রুকস ২০১৯ সালের মার্চ মাসে প্রথমবারের মতো ভোগ ম্যাগাজিনে জায়গা করে নেন। ২০১৯ সালের এপ্রিলে তার একক সঙ্গীত "সিন্স আই লেফট ইউ" এর পরপরই প্রকাশ পায়, যেটিকে "ভয়ঙ্করভাবে উন্মুক্ত বিচ্ছেদের গান" বলা হয়েছে। একই মাসে তার "লন্ডন মাইন" গানটিও প্রকাশিত হয়। *দ্য লাইন অব বেস্ট ফিট*-কে দেওয়া সাক্ষাৎকারে জয় ক্রুকস "লন্ডন মাইন" গানটি সম্পর্কে বলেন, "এই গানটি অদৃশ্য মানুষের কথা বলে, এবং লন্ডন শহর যে কারও একার নয়, বরং সবার, সেই কথা বলে।" "এটি সেই অভিবাসীদের উদ্‌‌যাপন করে, যারা এই দেশকে গড়ে তুলছেন।"

জয় ক্রুকস ২০১৯ সালের মে মাসে বিবিসি রেডিও ১'স বিগ উইকেন্ডের বিবিসি মিউজিক ইন্ট্রোডিউসিংয়ে গান গেয়েছিলেন। এরপর ২০১৯ সালের জুন মাসে তার তৃতীয় ইপি *পারসেপশন* প্রকাশিত হয়। এই এক্সটেন্ডেড প্লে ভার্সনে "হার্টস", "নো হ্যান্ডস", "লন্ডন মাইন", "সিনস আই লেফট ইউ" ও "ডার্কেস্ট আওয়ার" – এই পাঁচটি ট্র‍্যাক রয়েছে। ২০১৯ সালের জুন মাসেই জয় ক্রুকস প্রথমবারের মতো গ্ল্যাস্টনবারি উৎসবে যোগ দেন। ২০১৯ সালের সেপ্টেম্বর মাসে জয় ক্রুকস নিজস্ব প্রযোজনায় কেন্ড্রিক লামারের "ইয়াহ" ও "এলিমেন্ট" গানের সমন্বয়ে মেডলি সংস্করণ "ইয়াহ / এলিমেন্ট" প্রকাশ করেন এবং এর পরপরই তার আলোচিত ইউরোপ ভ্রমণের সূচি প্রকাশ করেন। এরপর অক্টোবরের শুরুতে আইরিশ হিপ-হপ শিল্পী জাফারিসের সাথে তার একক সঙ্গীত "আর্লি" প্রকাশ করেন। গানটি পরবর্তীতে ইউকে এশিয়ান চার্টের ১ নম্বরে উঠে আসে। ২০১৯ সালের নভেম্বর মাসে জাফারিসের সাথে লেটার... উইথ জুলস হল্যান্ড অনুষ্ঠানে "আর্লি" গানটির পরিবেশনার মাধ্যমে প্রথমবারের মতো টেলিভিশনের পর্দায় আবির্ভূত হন। এরপর একই মাসে তিনি আয়ারল্যান্ডের ধারাবাহিক টেলিভিশন সঙ্গীতানুষ্ঠান আদার ভয়েসেসে আবির্ভূত হন। জয় ক্রুকস এরপর রাইজিং স্টার বিভাগে ২০২০ সালের ব্রিট পুরস্কারের জন্য শর্টলিস্টেড হন। তিনি বিবিসির বার্ষিক সঙ্গীত বিষয়ক অনুষ্ঠান সাউন্ড অব ২০২০-এ চতুর্থ স্থান লাভ করেন। এই অনুষ্ঠানে সাধারণত ১৭০ জন সঙ্গীত সমালোচক প্রতিটি বছরের সবচেয়ে যুগান্তকারী সঙ্গীত নির্বাচন করেন। "কৌতুকদীপ্ত বুদ্ধিমত্তা এবং রোমান্সে ভরপুর দক্ষিণ লন্ডনের গল্পের জন্য" জয় ক্রুকস প্রশংসা পান।

### ২০২০–২৪: ''স্কিন''
২০২০ সালের এপ্রিল মাসে জয় ক্রুকস তার সেই বছরের প্রথম একক সঙ্গীত "অ্যানিওয়ান বাট মি" প্রকাশ করেন। গানটি প্রথমবারের মতো ইউকে এশিয়ান টপ ৪০ তালিকায় শীর্ষে জায়গা করে নেয়। গানটিতে তিনি মানসিক স্বাস্থ্য নিয়ে তার জীবনযুদ্ধের বিষয়ে বলেছেন। গানটিতে তিনি কীভাবে "[তার] মস্তিষ্কের ভিতরে অপর আরেকজন ব্যক্তির অস্তিত্ব টের পান," সেই ব্যাখ্যা করেছেন। ২০২০ সালের সেপ্টেম্বর মাসে জয় ক্রুকস দ্য ওয়ানাডিজের "ইউ অ্যান্ড মি সং"-এর একটি কভার ভার্সন প্রকাশ করেন। কভার ভার্সনটি ও২-এর টিভি বিজ্ঞাপনে ব্যবহৃত হয়। এটি পরবর্তীতে ইউকে সিঙ্গলস ডাউনলোডস চার্ট এবং ইউকে সিঙ্গলস সেলস চার্টে জায়গা করে নেয়। জয় ক্রুকস ২০২১ সালের জুন মাসে "ফিট ডোন্ট ফেইল মি নাউ" নামে একটি একক সঙ্গীত প্রকাশ করেন। তার গাওয়া গানগুলোর মধ্যে এই গানটি তৃতীয়বারের মতো ইউকে এশিয়ান টপ ৪০-এ জায়গা করে নেয় এবং ইএস্পোর্টসের ফিফা ২২-এ গানটি ব্যবহার করা হয়। গানটি তার প্রথম অ্যালবাম *[[স্কিন (জয় ক্রুকসের অ্যালবাম)|স্কিন]]*-এর প্রধান একক সঙ্গীত হিসেবে মুক্তি পেয়েছিল। ২০২১ সালের আগস্ট মাসে টাইটেল ট্র‍্যাক প্রকাশের সাথে সাথেই এই অ্যালবামটিও উন্মোচন করা হয়েছিল। কিছু পর একই মাসে অ্যালবামের তৃতীয় একক সঙ্গীত "হোয়েন ইউ ওয়েয়ার মাইন" প্রকাশিত হয়, যা তাকে চতুর্থবারের মতো ইউকে এশিয়ান টপ ৪০-এর শীর্ষস্থানে তুলে দেয়। কিছুদিন পর ২০২১ সালের ১৫ অক্টোবর *স্কিন* অ্যালবাম প্রকাশের আগেই চতুর্থ একক সঙ্গীত "ট্রাবল" প্রকাশিত হয়।

জয় ক্রুকস এই অ্যালবামের "১৯থ ফ্লোর" ও "কিংডম" প্রভৃতি গানে কিছু "স্যাম্পল" যুক্ত করেছিলেন। সাউন্ড অব বোস্টনকে দেওয়া এক সাক্ষাৎকারে জয় ক্রুকস এই স্যাম্পলগুলোর উৎস এবং গানে যুক্ত করার কারণ সম্পর্কে বলেন, "১৯থ ফ্লোর গানের শুরুটা আমার নানির আমাকে বিদায় জানানোর মতো। দক্ষিণ লন্ডনের একটি আবাসিক ভবনে তার ১৯ তলার ফ্ল্যাট থেকে আমি যখনই বের হতাম, তিনি এমন করে আমাকে বিদায় জানাতেন। কিংডমে শোনানো ভয়েজ কলটি অনেকটা তার বাবা যখন তাকে পাংক সঙ্গীতের গুরুত্ব সম্পর্কে বলতেন, তার গল্প বর্ণনা করে। আমার সেই সময়কার জীবন এবং এই গানগুলো যখন জন্ম নেয়, সেই সময়কার প্রসঙ্গকথা উল্লেখ করার জন্য আমার গানে এই কথাগুলো উল্লেখ করেছি। আমি অনেক পরিবার-মুখী মানুষ। তাই এগুলোকে আমার অ্যালবামে অন্তর্ভুক্ত করা এর গুরুত্বপূর্ণ অংশ বলে আমার মনে হয়েছে।"

২০২৪ সালের ১৮ অক্টোবর জয় ক্রুকস দ্য ব্লেসড ম্যাডোনার অ্যালবাম *গডস্পিড*-এর একটি গান "স্ট্রেংথ (আর ইউ রেডি)"-তে আবির্ভূত হন।

### ২০২৫–বর্তমান: ''জুনিপার''
২০২৫ সালের ১০ জানুয়ারি জয় ক্রুকস "পাস দ্য সল্ট" নামে একটি নতুন একক সঙ্গীত প্রকাশ করেন। এতে ভিন্স স্ট্যাপলস-ও আবির্ভূত হন। জয় ক্রুকসের দ্বিতীয় অ্যালবাম *জুনিপার* আগামী ২০২৫ সালের ২৭ সেপ্টেম্বর মুক্তি পাওয়ার জন্য অপেক্ষমাণ রয়েছে।

## ব্যক্তিগত ও শিল্পী-জীবন
২০১৮ সালে জয় ক্রুকসের আইরিশ দাদা ফ্র‍্যাঙ্কি ক্রুকস মারা যাওয়ার পূর্বেই তিনি তার হাতে তার দাদার নামের উল্কি এঁকেছিলেন।

জয় ক্রুকস তার সঙ্গীতজীবনের শুরুর দিকে ব্ল্যাক উহুরু, মারভিন গে, দ্য পগস, সিনেইড ও'কনর, কেন্ড্রিক লামার, গ্রেগরি আইজ্যাক্স ও কেইট ন্যাশ প্রমুখ গায়কের প্রতি বিশেষ অনুরক্তির বিষয়ে উল্লেখ করেছিলেন। বিবিসিকে দেওয়া এক সাক্ষাৎকারে জয় ক্রুকস তার বাবার সাথে নাচের প্রশিক্ষণে যাওয়ার পথে গাড়িতে শোনা গানের বিষয়ে বলেন, "আমার বাবা আমাকে প্রকৃত শিক্ষায় শিক্ষিত করতে চেয়েছিলেন। নিক কেইভ থেকে কিং টাবি এবং এই সকল পাকিস্তানি সঙ্গীত। তিনি বলতেন, 'এগুলো তোমার দিক থেকে বিশ্বকে দেখা, তোমার এগুলো দেখা/শোনা উচিত।'"

## সঙ্গীত কর্মজীবন
### স্টুডিও অ্যালবাম

### এক্সটেন্ডেড প্লে

### একক সঙ্গীত

## পুরস্কার ও মনোনয়ন

## তথ্যসূত্র

## বহিঃসংযোগ

* 
* 
* 

বিষয়শ্রেণী:১৯৯৮-এ জন্ম
বিষয়শ্রেণী:জীবিত ব্যক্তি
বিষয়শ্রেণী:ব্রিটিশ এশীয় সঙ্গীতজ্ঞ
বিষয়শ্রেণী:ইংরেজ গিটারবাদক
বিষয়শ্রেণী:বাংলাদেশী বংশোদ্ভূত ইংরেজ ব্যক্তি
বিষয়শ্রেণী:আইরিশ বংশোদ্ভূত ইংরেজ ব্যক্তি
বিষয়শ্রেণী:ইংরেজ সৌল গায়ক
বিষয়শ্রেণী:ইংরেজ রিদম অ্যান্ড ব্লুজ গায়ক
বিষয়শ্রেণী:ইংরেজ নারী গিটারবাদক
বিষয়শ্রেণী:লন্ডনের ল্যামবেথ বরোর সঙ্গীতজ্ঞ
বিষয়শ্রেণী:লন্ডনের সাউথওয়ার্ক বরোর সঙ্গীতজ্ঞ
বিষয়শ্রেণী:নিও সৌল গায়ক
বিষয়শ্রেণী:এলিফ্যান্ট অ্যান্ড ক্যাসলের ব্যক্তি
বিষয়শ্রেণী:ল্যামবেথের ব্যক্তি
বিষয়শ্রেণী:লন্ডনের ল্যামবেথ বরোর গায়ক
বিষয়শ্রেণী:২১শ শতকের ব্রিটিশ নারী গিটারবাদক
বিষয়শ্রেণী:২১শ শতাব্দীর ইংরেজ গায়িকা
বিষয়শ্রেণী:২১শ শতাব্দীর ইংরেজ সঙ্গীতশিল্পী